ΓΡΑΠΤΗ ΕΡΩΤΗΣΗ E-3976/98

υποβολή: W.G. van Velzen (PPE) προς την Επιτροπή

(4 Ιανουαρίου 1999)

Θέμα: Η αποθήκευση των πυρηνικών αποβλήτων του αντιδραστήρα του Petten (ΚάτωΧώρες)

Στον ολλανδικό Τύπο δημοσιεύθηκαν προσφάτως άρθρα (Volkskrant, 3 και 5 Οκτωβρίου 1998), σχετικά με τα προβλήματα χωρητικότητας που συνεπάγεται η αποθήκευση των πυρηνικών αποβλήτων του αντιδραστήρα υψηλής ροής, στο Petten. Τά άρθρα αυτά περιέχουν νέες πληροφορίες σχετικά με το θέμα. Έχοντας υπόψη το ενδιαφέρον που επιδεικνύουν οι τρομοκράτες για το ουράνιο ανωτέρας ποιότητος, οι Ηνωμένες Πολιτείες έχουν αρχίσει ήδη από τη δεκαετία του '80 να επισημαίνουν την ανάγκη να δοθεί προτίμηση στο χαμηλά εμπλουτισμένο ουράνιο. Μέχρι σήμερα, η Επιτροπή αρνήθηκε να εισέλθει στη διαδικασία αυτή, επειδή το χαμηλά εμπλουτισμένο ουράνιο δεν είναι ικανό να γεννήσει τη ροή νετρονίων που είναι κυρίως απαραίτητη για την πυρηνική έρευνα που πραγματοποιείται στον πυρηνικό αντιδραστήρα. Επιπλέον, το κόστος της μετατροπής αυτής θα ήταν υπέρογκο και η Επιτροπή άφησε να εννοηθεί ότι δεν διέθετε τα αναγκαία χρήματα.

1. Έχει αναπτυχθεί προσφάτως ένα καύσιμο ικανό να γεννήσει επαρκή ροή νετρονίων. Ως εκ τούτου, η μετατροπή του αντιδραστήρα του Petten δεν θα έθετε πλέον κανένα τεχνικό πρόβλημα. Η μελέτη σχετικά με την προοδευτική μετατροπή του αντιδραστήρα του Petten, που πραγματοποίησε το Ινστιτούτο Έρευνών "AEA Technology" του Winfrith (ΗΒ), έχει ήδη αποδείξει ότι η πλήρης μετατροπή του αντιδραστήρα υψηλής ροής είναι δυνατόν να περατωθεί εντός ενός έτους; Δεν θα ήταν το κόστος της μετατροπής αυτής χαμηλότερο του αρχικά προβλεπομένου, δεδομένου ότι ο αντιδραστήρας μπορεί να εξακολουθήσει να λειτουργεί κατά τη διάρκεια της εν λόγω μετατροπής;

2. Σύμφωνα με την υπόσχεση που έδωσαν, οι Ηνωμένες Πολιτείες είναι διατεθειμένες, σε περίπτωση μετατροπής, να δεχθούν και να αποθηκεύσουν στο έδαφός τους τις ράβδους εξαντλημένου πυρηνικού καυσίμου. Κατάυτόν τον τρόπο θα ρυθμίζετο το πρόβλημα της αποθήκευσης των πυρηνικών αποβλήτων του Petten. Κατόπιν τούτου, δεν θα ήταν προτιμότερο να αποφασίσει η Επιτροπή τη μετάβαση στο χαμηλά εμπλουτισμένο ουράνιο;

Απάντηση της κας Cresson εξ ονόματος της Επιτροπής

(4 Μαρτίου 1999)

Τη στιγμή αυτή μελετάται ένα νέο καύσιμο υψηλής πυκνότητας το οποίο περιέχει μόνον ουράνιο εμπλουτισμένο σε χαμηλό βαθμό και, μολονότι η συσσωρευθείσα πείρα δεν είναι αρκετή, δίνει τη δυνατότητα να χρησιμοποιηθεί ενδεχομένως στον αντιδραστήρα υψηλής ροής HFR σε αντικατάσταση του καυσίμου που περιέχει ουράνιο εμπλουτισμένο σε μεγάλο βαθμό.

προς το παρόν, πραγματοποιούνται επαληθεύσεις υδροθερμικού χαρακτήρα για να εξασφαλισθεί η δυνατότητα λειτουργίας του αντιδραστήρα με αυτό το νέο καύσιμο υπό συνθήκες παρεμφερείς με εκείνες που ακολουθούνται σήμερα για την παραγωγή ιατρικών ισοτόπων. Τα συμπεράσματα αναμένονται κατά το Φεβρουάριο του 1999.

Το κόστος της διαδικασίας μετατροπής αναμένεται να είναι υψηλό και η μετατροπή πρέπει να πραγματοποιηθεί βαθμιαία ανάλογα με τη διάθεση νέων στοιχείων του καυσίμου. Η μετατροπή θα μπορούσε να πραγματοποιηθεί σε 10 κύκλους του αντιδραστήρα (12 μήνες), η ημερομηνία έναρξής της όμως δεν είναι δυνατόν να ορισθεί μέχρι στιγμής.

Η απόφαση μετατροπής θα μπορούσε να επιτρέψει στο αμερικανικό υπουργείο ενέργειας (Department of energy (DOE)) να ανακτά το χρησιμοποιημένο καύσιμο.

Αυτή η δυνατότητα εξάλειψης του ακτινοβολημένου καυσίμου αφορά μόνον το 25 % των χρησιμοποιημένων στοιχείων του καυσίμου από τον HFR και πρέπει να εξετασθεί ως εναλλακτική λύση της αποθήκευσης στο Habog - Κεντρική Οργάνωση για τα ραδιενεργά απόβλητα (Covra).